Ngoma: Ibimina bivuguruye byatumye biteza imbere kuburyo bushimishije
Bamwe mu baturage batuye mu murenge wa Rukumbeli , mu karere ka Ngoma bavuga ko bamaze kwiteza imbere kuburyo butandukanye babikesha kuba baritabiriye gahunda y'ibibina bivuguruye bagejejweho na Cartas Diocese ya Kibungo kubufanye n' umuryango witwa CRS (Catholic Relief Service).
Ibibina bivuguruye ni uburyo abaturage bakoresha bakajya bahura rimwe mu cyumweru cyangwa mu kwezi bakizigamira ndetse bakanagurizanya, uwuhawe inguzanyo akazatanga inyungu ku mafaranga bunvikanyeho .
Aba baturage babitangaje ubwo basozaga umwaka w'ikibina aho bagabanye miliyoni 42 z'amafaranga y'u Rwanda bari bizigamiye muri uyu mwaka .
Ndikubwayo Theopiste utuye mu mudugudu wa Maswa ya I, akagari ka Rubona, Umurenge wa Rukumberi , avuga ko iyi gahunda yamufashije mu kwiteza imbere akiyubakira inzu yo kubamo none ubu akaba afite na Butike .
Yagize ati " Natangiye nizigama igihumbi mu cyumweru ngera aho kwizigama ibihumbi 25 mu kwezi , ayo mafaranga nizigamye yaramfashije kuko nabashije kubaka inzu ndetse ubu nkaba ndi umucuruzi ukomeye mfite butike irimo ibicuruzwa bifite agaciro k'ibihumbi 600 Rwf. "
Padiri Oscar Rugimbura, uhagarariye Cartas Dioseze ya Kibungo akaba ari nayo yakanguriye aba baturage kwitabira iyi gahunda y'ibibina bivuguruye ku bufatanye n'umuryango wa CRS, atangaza ko abishyize hamwe ntakibananira akaba asaba n'abandi batarasobanukirwa n'iyi gahunda kwegera bagenzi babo bakabasangiza ibyiza byo kuba mu bibina bivuguruye.
Augustin Ntaganda wari intumwa ya Minisiteri y'Imari n'Igenamigambi, ubwo yari mukarere ka Ngoma mu muhango wo gusoza umwaka w'ibibina bivuguruye , yatangaje ko Ibibina bivuguruye ari imwe muri gahunda leta y'u Rwanda irimo gukoresha kugira ngo abaturage cyane cyane abatuye mubice by'icyaro barusheho kwiteza imbere bagana mu cyerekezo 2020.
Kugeza ubu Cartas Dioseze ya Kibungo ku bufatanye CRS barakorera muturere dutatu two muntara y' Iburasirazuba aritwo Ngoma, Kirehe,na Kayonza , hari amatsinda y'ibibina bivuguruye agera kuri 526 agizwe n'abanyamuryango ibihumbi 17.